  Виталий Пронин Удмурт кыллэн нуналыз туж шулдыр йылпумъяськиз - Ижысь Киужъёсъя элькун юртын ортчиз визь сынанъя «Быжтэм парсь» шудон. Сое дасяз но нуиз «Мынам Удмуртие» компаниын ужась Вероника Ваулина. Шудон укша вазенгес телевизор пыр ортчылӥсь «Слабое звено» шудонлы, но со быдэсак удмурт шӧмо, нош нуисез катарлэсь но катар. 11 шудӥсьёс дыггес эшъёссэс оген-оген палэнтылӥзы. Шудӥсьёс нырысь туж визьмо тусоесь вал, но Вероника быгатэ пальпоттыны, секыт юанэз но куасалтыса сётыны, мыдлань валэктон понна исаса куштыны, но куатаськем интые, ваньмыз, кӧтсэс кутыса, горо. — Кин суредаз Удмуртилэсь гербзэ? — Юрий Лобанов, - шуэ шудӥсь. Молодец, - дурбасьто висисьёс. — Ӧвӧл - Кучыран Юри, - шоккетэ нуись. — Кызьы удмурт сямен шуоно Сириусэз? - нош ик юан сётэ Вероника. — Марым… - усиськод малпаськонэ. — Марым ӧвӧл - Зоринча! Кызьы сое но уд тоды, «Удмурт дуннеын» ужаса?! Быдэс час ӵоже серекъян-шоккетон вискын ми трос выльзэ но тунсыкозэ тодӥм. 11 пӧлысь 10-сэ шудӥсез Вероника «Быжтэм парсь» нимын келяз ке но, ваньмы туж ӟеч мылкыд басьтӥм. Нош Визь люк луиз «Удмурт Кенеш» огазеяськонлэн тӧроез Татьяна Ишматова. Ольга ЗОРИНА  